Hosszúhetény Község Önkormányzata Képviselő-testületének 18/2003. (XII. 1.) önkormányzati rendelete

**a helyi jelentőségű természeti értékek védetté nyilvánításáról**

Hosszúhetény Községi Önkormányzat Képviselő-testülete a természet védelméről szóló 1996. évi LII. tv. 24. §.-ában kapott felhatalmazás alapján az alábbi rendeletet alkotja meg.

*I. Fejezet*

***A védetté nyilvánítás célja***

**1. §**

A képviselő-testület a Hosszúhetény község közigazgatási területén lévő 0114. hrsz.-ú közút 1+ 700 – 3 + 700 km . sz. közötti Cseresznye-fasort védetté nyilvánítja.

**2. §**

A védetté nyilvánítás célja a fasor károsodásának megelőzése, elhárítása, a hiányzó egyedeinek pótlása, a jelen és jövő nemzedéke számára történő megőrzése és tervszerű fenntartása.

**3. §[[1]](#footnote-2)**

A védelem alá helyezett fasort „ Helyi jelentőségű védett természeti terület” feliratú táblával kell ellátni, illetve jelölni.

**4. §[[2]](#footnote-3)**

(1) A védett természeti területen lévő fasor megőrzése és fenntartása érdekében kezelési tervet kell készíteni.

(2) A kezelési terv jelen rendelet 1. számú mellékletét képezi.

(3) A kezelési tervet 10 évente felül kell vizsgálni. A felülvizsgálat során ki kell kérni az illetékes szakhatóságok, valamint a környezetvédelmi és természetvédelmi tanácsnok véleményét, javaslatát. Természetvédelmi hatósági jogkörök

*II. Fejezet*

*Természetvédelmi hatósági jogkörök*

**5. §**

(1) A védelem alatt álló természeti értékekkel kapcsolatban első fokú természetvédelmi hatósági jogkört az 1996. évi LIII. törvény felhatalmazása alapján a jegyző gyakorolja.

(2) A természetvédelmi hatóság engedélye szükséges a védett fasorban lévő fák természetes állapotának megváltoztatásához, kivágásához.

(3) A jegyző korlátozhatja, felfüggesztheti vagy megtilthatja a fasort károsító vagy súlyosan veszélyeztető tevékenységet. A határozat – közvetlen vagy súlyos veszélyeztetés esetén – a jogorvoslatra tekintet nélkül azonnal végrehajthatónak nyilvánítható.

**6. §**

(1) A védelem alá vont fasor megóvásáról, fenntartásáról, pótlásáról a Hosszúhetény Községi Önkormányzat Képviselő-testülete gondoskodik. E feladat ellátásával a nem önkormányzat tulajdonában álló terület mindenkori tulajdonosát, vagyonkezelőjét vagy használóját is megbízhatja.

(2) A tulajdonos (vagyonkezelő, használó) köteles kártérítés nélkül tűrni a természetvédelmi hatóságnak a védett terület tudományos megismerése vagy bemutatása érdekében végzett tevékenységét, annak megközelítését, állapotának ellenőrzését, valamint eligazító táblák elhelyezését.

(3) Az ingatlan mindenkori tulajdonosa (használója) köteles tűrni a védetté nyilvánítás ingatlan-nyilvántartásba történő bejegyzését.

*III. Fejezet*

*Szabálysértési rendelkezések*

**7. § [[3]](#footnote-4)**

*IV. Fejezet*

*Záró rendelkezések*

**8. §**

Jelen rendelet a kihirdetés napján lép hatályba.

*1. melléklet a 18/2003. (XII. 1.) önkormányzati rendelethez[[4]](#footnote-5)*

***KEZELÉSI TERV* a hosszúhetényi külterületi 0114 hrsz-u ingatlanon lévő helyi jelentőségű védett terület Cseresznye-fasorra vonatkozóan**

1. Védetté nyilvánítás időpontja: 2003. december 1.

2. Helyi önkormányzati rendelet száma: 18/2003. (XII. 1.)

3. Bejegyző határozat száma: 38112/2004.10.11.

4. A kezelési terv felülvizsgálatának esedékessége: 2035. december 31-ig.

5. **Természetvédelmi célkitűzések:**

5.1. A kezelési terv elsődleges célja, hogy az újratelepített cseresznyefák több évtizedig fennmaradjanak. A fasor fajtaösszetételének megőrzése.

5.2. Biztosítani kell a tájképi összhangot.

5.3. Az önkormányzat kötelezettséget vállal a védett fasor kezelésére.

5.4. Lehetővé kell tenni a szabadban történő esztétikai élményszerzést.

5.5. Elő kell segíteni a környezetvédelmi szemléletformálást, a környezettudatos magatartás kialakítását.

6. **Természetvédelmi stratégia:**

6.1. A korosodó fasor jellegének megőrzése, fokozott védelme.

6.2. A fasor rovására terjeszkedő cserjeállomány, inváziós növényfajok visszaszorítása, megtelepedésük megakadályozása.

7. **Természetvédelmi kezelési módok, korlátozások és tilalmak:**

8. **Élőhelyek fenntartása:**

8.1. A telepített fák kártevők elleni védelem elsősorban mechanikai jellegű kell legyen, a vegyszeres kezelés lehetőség szerint kerülendő.

8.2. A védettség alatt álló területen élő rovarfajok védelme érdekében a kaszálási időszakot július hónap végére, illetve augusztus hónapra kell tervezni.

8.3. Az időközben kiöregedő vagy fertőzött (beteg) fák eltávolítását az önkormányzat köteles haladéktalanul elvégezni és gondoskodni a pótlásukról.

8.4. A pótlásra kerülő egyed kizárólag a védett fasor fafajának megfelelő fa lehet. A pótlást a következő ( őszi vagy tavaszi) időszakban kell elvégezni.

9. **Fajok védelme:** Az érintett területen nincsenek más védett, fokozottan védett, továbbá természetvédelmi szempontból jelentős növény-és állatfajok, illetve életközösségek.

10. **Táj és kultúrtörténeti értékek:** A település közigazgatási területén a fasor meghatározó tájképi értéket képez.

11. **Látogatás:** A terület szabadon látogatható, megtekinthető, a fasor rongálása, a fák gyümölcsének szedése csak meghatározott feltételek betartása mellett megengedett.

12. **Oktatás és bemutatás:** A fasor tájékoztató jellegű bemutatása az általános iskolások részére javasolt, tanulmányi séták keretében.

13. **Kutatás, gyűjtés vizsgálatok:** A fák korosodásával, lombkoronájának növekedésével madártani megfigyelés céljából javasolt költő odúk, költőládák kihelyezése.

14. **Terület és földhasználat:**

14.1. A fasorral közvetlenül határos mezőgazdasági földterület tulajdonosa a vegyszeres gyomírtás során fokozott körültekintéssel köteles eljárni, a gyomirtószerek fákra történő kiszóródásának elkerülése érdekében.

14.2. A közút kezelője a fák közvetlen környezetének ( árokpart) kaszálását úgy köteles elvégezni, hogy a fák törzse ne sérüljön meg.

14.3. A sérült fák, illetve a fasebek kezelését az önkormányzat végzi el.

14.4. A fák termése ( gyümölcse) nem szedhető. Amennyiben a képviselő-testület engedélyezi a gyümölcsszedést, úgy azt az általa megszabott formában lehet elvégezni.

14.5. Az érési időszakban a fák rongálásának ( ágtörések) és a gyümölcs lopásoknak a megakadályozásáról az önkormányzat a mezőőri szolgálaton keresztül gondoskodik.

15. **Középtávú tervek:**

15.1. a kezelési terv soron következő felülvizsgálatáig elért eredmények értékelése

15.2. a fasor egyedi állapotának folyamatos stabilizálása

15.3. az inváziós fajok elterjedésének megakadályozása

15.4. a területet tulajdonosi jogait gyakorló Magyar Közút Nonprofit Kft. Baranya Vármegyei Igazgatóságával folyamatos együttműködés.

15.5. a természetkárosítás megakadályozása

16. **Éves szintű feladatok:**

16.1. minden év április 15-ig a fasor állapotának felmérése, a szükséges pótlások elvégzése

16.2. a kártevők megjelenésének figyelemmel kísérése, a kártételek megelőzésére a szükséges intézkedések megtétele.

16.3. A terület kaszálása és tisztántartása.

17. **Természetvédelmi hatósági jogkörök:** A helyi védelem alatt álló fasorral ( természeti érték) kapcsolatban az első fokú természetvédelmi hatósági jogkört az 1996. évi LIII. törvény 57. § (1) bekezdésének felhatalmazása alapján Hosszúhetény község jegyzője látja el.

1. A 3. § a Hosszúhetény Község Önkormányzata Képviselő-testületének 4/2025. (V. 5.) önkormányzati rendelete 1. §-ával megállapított szöveg. [↑](#footnote-ref-2)
2. A 4. § a Hosszúhetény Község Önkormányzata Képviselő-testületének 4/2025. (V. 5.) önkormányzati rendelete 1. §-ával megállapított szöveg. [↑](#footnote-ref-3)
3. Hatályon kívül helyezte: 7/2012.(IV.23.) önk. rend. 6.§. Hatályos: 2012.IV.23-tól. [↑](#footnote-ref-4)
4. Az 1. mellékletet a Hosszúhetény Község Önkormányzata Képviselő-testületének 4/2025. (V. 5.) önkormányzati rendelete 2. §-a iktatta be. [↑](#footnote-ref-5)